Národná rada Slovenskej republiky

## **VI. volebné obdobie**

 Číslo: CRD-1588/2014

**1109a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona**, ktorým sa mení a dopĺňa zákon č. 462/2007 Z. z. o organizácii pracovného času v doprave a o zmene a doplnení zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z. v znení neskorších predpisov (tlač 1109a)** v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, **ktorým sa mení a dopĺňa zákon č. 462/2007 Z. z. o organizácii pracovného času v doprave a o zmene a doplnení zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z. v znení neskorších predpisov (tlač 1109a)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1301 z 10. septembra 2014 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením č. 494 zo 7. októbra 2014.

Výbor Národnej rady Slovenskej republiky pre hospodárske záležitosti uznesením č. 348 zo 7. októbra 2014.

**IV.**

V čl. I, bode 5 § 18 ods. 3 sa za slovo „podmienky“ vkladá slovo „výkonu“.

Ide o legislatívno-technickú úpravu súvisiacu s čl. 4 ods. 3 Legislatívnych pravidiel tvorby zákonov.

**Výbor NR SR pre hospodárske záležitosti**

 **Ústavnoprávny výbor NR SR**

***Gestorský výbor odporúča schváliť***

V čl. I, bode 6 § 41 sa za slovo „sa“ vkladajú slová „vypúšťa nadpis a“ a za slovo „spoločenstiev“ sa vkladá slovo „sa“.

Ide o legislatívno-technickú úpravu, ktorou sa vypúšťa nadpis ustanovenia, nakoľko nezodpovedá zaužívanej praxi ani legislatívnym pravidlám vlády (čl. 4).

**Výbor NR SR pre hospodárske záležitosti**

 **Ústavnoprávny výbor NR SR**

***Gestorský výbor odporúča schváliť***

V čl. I, bode 8 prílohe č. 5 sa v zátvorke za číslicu „4“ vkladá bodkočiarka a znenie „Ú. v. EÚ L 299, 18. 11. 2003“.

Ide o formálne doplnenie uvádzania publikačného zdroja právne záväzného aktu EÚ jednotným a zaužívaným spôsobom.

**Výbor NR SR pre hospodárske záležitosti**

**Ústavnoprávny výbor NR SR**

***Gestorský výbor odporúča schváliť***

Za čl. I sa vkladá nový článok II, ktorý znie:

„Čl. II

Zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení zákona č. 37/2002 Z. z., zákona č. 136/2004 Z. z., zákona č. 544/2004 Z. z., zákona č. 479/2005 Z. z., zákona č. 11/2006 Z. z., zákona č. 278/2009 Z. z., zákona č. 513/2009 Z. z., zákona č. 136/2010 Z. z., zákona č. 241/2011 Z. z., zákona č. 404/2011 Z. z., zákona č. 402/2013 Z. z. a zákona č. 58/2014 Z. z. sa mení a dopĺňa takto:

§ 56a vrátane nadpisu znie:

„§ 56a

Poskytovanie dotácií v oblasti civilného letectva

(1) Ministerstvo môže na základe písomnej žiadosti letiskovej spoločnosti poskytnúť dotáciu na účely bezpečnostnej ochrany letísk, výkonu záchranných a hasičských služieb a odbavenia letov oslobodených od odplát.

(2) Ministerstvo môže na základe písomnej žiadosti poskytovateľa leteckých navigačných služieb poskytnúť dotáciu na účel poskytovania letových prevádzkových služieb letom oslobodeným od odplát.

(3) Ministerstvo môže na základe písomnej žiadosti letiskovej spoločnosti poskytnúť dotáciu na účel prevádzky infraštruktúry alebo vybavenia letiska,14a) najmä pohybových plôch a odbavovacej budovy, okrem infraštruktúry a vybavenia na vykonávanie neleteckých činností,14b) ak tým nebudú dotknuté pravidlá poskytovania štátnej pomoci podľa osobitného predpisu a medzinárodnej zmluvy, ktorou je Slovenská republika viazaná.14c)

(4) Ministerstvo môže na základe písomnej žiadosti letiskovej spoločnosti poskytnúť dotáciu na účel investícií do infraštruktúry alebo do vybavenia letiska, najmä pohybových plôch a odbavovacej budovy, okrem infraštruktúry a vybavenia na vykonávanie neleteckých činností, ak tým nebudú dotknuté pravidlá poskytovania štátnej pomoci podľa osobitného predpisu a medzinárodnej zmluvy, ktorou je Slovenská republika viazaná.14c)

(5) Na poskytovanie dotácií podľa odsekov 1 až 4 sa vzťahuje osobitný predpis.14d)

(6) Dotáciu ministerstvo poskytne na základe zmluvy o poskytnutí dotácie uzatvorenej medzi ministerstvom a prijímateľom dotácie.

(7) Ministerstvo vykonáva finančnú kontrolu hospodárenia s poskytnutou dotáciou.14e) Ak prijímateľ dotácie porušil finančnú disciplínu, postupuje sa podľa osobitného predpisu.14f)

(8) Podrobnosti o poskytovaní dotácií a náležitostiach žiadosti a zmluvy o poskytnutí dotácie ustanoví všeobecne záväzný právny predpis, ktorý vydá ministerstvo.“.

Poznámky pod čiarou k odkazom 14a až 14f znejú:

„14a) Príloha 1 bod 4 nariadenia Komisie (EÚ) č. 139/2014 z 12. februára 2014, ktorým sa stanovujú požiadavky a administratívne postupy týkajúce sa letísk podľa nariadenia Európskeho parlamentu a Rady (ES) č. 216/2008 (Ú. v. EÚ L 44, 14. 2. 2014).

14b) Dohovor o medzinárodnom civilnom letectve (oznámenie Ministerstva zahraničných vecí Slovenskej republiky č. 196/1995 Z. z.).

14c) Čl. 107 a 108 Zmluvy o fungovaní Európskej únie v platnom znení (Ú. v. EÚ C 326, 26.10.2012).

Zákon č. 231/1999 Z. z. o štátnej pomoci v znení neskorších predpisov.

14d) § 8a zákona č. 523/2004 Z. z. v znení neskorších predpisov.

14e) Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov.

14f) § 31 zákona č. 523/2004 Z. z. v znení neskorších predpisov.“.“.

Nasledujúci článok sa prečísluje. Vloženie nového článku sa v prípade jeho schválenia premietne do názvu zákona.

Usmernenia o štátnej pomoci pre letiská a letecké spoločnosti (Oznámenie EK č. 2014/C 99/03), platné a účinné od 4. apríla 2014, zaviedli nové pravidlá na financovanie letiskových spoločností z verejných prostriedkov, ktoré sú odlišné od pôvodných pravidiel uplatňovaných v predchádzajúcom období. Nové podmienky financovania výrazným spôsobom zmenili doterajší spôsob financovania letiskových spoločností podľa platného znenia § 56a zákona  č. 143/1998 Z. z. o civilnom letectve (letecký zákon).

Členské štáty Európskej únie musia v prípade potreby zmeniť svoje existujúce systémy tak, aby boli v súlade s týmito usmerneniami, a to najneskôr do 12 mesiacov od 4. apríla 2014.

Novelou § 56a zákona č. 143/1998 Z. z. o civilnom letectve (letecký zákon) sa vytvárajú legislatívne podmienky, ktoré umožnia poskytovanie dotácií v oblasti civilného letectva podľa usmernení o štátnej pomoci pre letiská a letecké spoločnosti.

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať spoločne o všetkých pozmeňujúcich a doplňujúcich návrhoch, s odporúčaním gestorského výboru **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, **ktorým sa mení a dopĺňa zákon č. 462/2007 Z. z. o organizácii pracovného času v doprave a o zmene a doplnení zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z. v znení neskorších predpisov (tlač 1109)**

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 358 zo 14. októbra 2014.

Týmto uznesením výbor zároveň poveril spoločného spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 14. októbra 2014

Ján **H u d a c k ý**, v.r.

predseda Výboru NR SR pre

hospodárske záležitosti